- Hent hjem Syria-ambassadøren
Syriske regjeringsstyrker og deres støttespillere fortsetter sine angrep mot opprørerne i landet. Onsdag skal bombardementet av byen Homs ha resultert i over 40 døde, mens regimets støttespillere skal ha stormet både private hjem og sykehus, ifølge Reuters. Lederen av Stortingets utenriks- og forsvarskomité, Ine Marie Eriksen Søreide (H), mener at Norge bør hente hjem den norske ambassadøren i Syria i protest. - Det ville ha vært et tydelig politisk signal om at Norge ikke aksepterer det som foregår ovenfor sivilbefolkningen i Syria nå. Dette ville følge mange andre europeiske land som har kalt inn sine ambassadører til konsultasjoner. Det vil også være å legge seg på den linjen USA har lagt seg i denne saken, sier Søreide til NRK. USA stengte mandag sin ambassade i det voldsherjede landet, og tirsdag hjemkalte både Frankrike, Spania, Italia og Nederland sine ambassadører for konsultasjoner. Også Oman og De forente arabiske emirater hentet hjem sine ambassadører fra Syria. Norges ambassadør Rolf Willy Hansen har foreløpig ingen planer om å forlate landet, men betegner situasjonen for syrerne som svært alvorlig. - Regimet slår hardt til mot enhver form for opposisjon. Resultatet er høyere dødstall for hver dag som går, og en forferdelig situasjon på alle måter, sier Hansen til NTB.
Høyres Ine Marie Eriksen Søreide mener Norge bør følge andre land og hente hjem den norske Syria-ambassadøren.